Diari Oficial de la Generalitat Valenciana


Sumari del DOGV 7451, del 27-01-2015 (2015/584)

ORDE 20/2014, de 30 de desembre, del conseller de Presidència i Agricultura, Pesca, Alimentació i Aigua, i vicepresident del Consell, per la qual es convoquen subvencions destinades a confederacions, federacions i associacions veïnals de la Comunitat Valenciana per a l'exercici 2015 i s'aproven les seues bases reguladores.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7451

Data del DOGV
:   27-01-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/584


Data del document
:   30-12-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 20/2014, de 30 de desembre, del conseller de Presidència i Agricultura, Pesca, Alimentació i Aigua, i vicepresident del Consell, per la qual es convoquen subvencions destinades a confederacions, federacions i associacions veïnals de la Comunitat Valenciana per a l'exercici 2015 i s'aproven les seues bases reguladores. [2015/584]  
La Generalitat, a través del foment de la transparència i la participació ciutadana, té com a objectiu estimular la dinàmica participativa de la població i promoure que siguen els mateixos integrants d'un col·lectiu els que assumisquen la seua problemàtica i busquen solucions i instruments de participació activa en esta. La participació és, d'esta manera, la forma de vincular-se a un projecte col·lectiu i d'implicar-se els ciutadans en les decisions i actuacions de les institucions públiques. Les entitats veïnals són un dels vehicles fonamentals a través dels quals es promou la participació activa de la ciutadania en l'esfera pública.  
  
D'acord amb el Decret 89/2014, de 13 de juny, del Consell, pel qual s'aprova el Reglament Orgànic i Funcional de la Presidència i de la Conselleria de Presidència i Agricultura, Pesca, Alimentació i Aigua, la Direcció General de Transparència i Participació Ciutadana té atribuïdes, entre les seues competències, la «coordinació de les relacions de l'Administració de la Generalitat amb associacions i entitats ciutadanes de qualsevol tipus» així com «l'impuls de la participació ciutadana, es propicia l'ús responsable de les xarxes socials, i, en general, per mitjà de l'ús de les noves tecnologies i dels sistemes de la informació». Concretament, i en relació amb l'objectiu d'esta convocatòria, té la funció de potenciar projectes de caràcter participatiu propis de la societat civil, per tal d'avançar cap a un nou model de relació entre Administració i ciutadans que permeta una major transparència, més participació i un major diàleg.  
S'ha aplicat el que disposa el Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques. Les subvencions que es convoquen en la present orde no necessiten de la mencionada notificació per no tindre els requisits de l'article 107 del Tractat de Funcionament de la Unió Europea, en concret per no suposar cap avantatge econòmic, ja que les entitats a què van dirigides les subvencions no exercixen activitats econòmiques en què puguen oferir béns o servicis en el mercat i per això no hi ha la possibilitat de falsejament de la competència que afecte els intercanvis comercials entre els estats membres.  
  
Per tot això, fent ús de les atribucions conferides pel Decret 9/2014, de 12 de juny, del president de la Generalitat (DOCV 7295, 13.06.2014), pel qual determina les conselleries en què s'organitza l'Administració de la Generalitat, i pel Decret 89/2014, de 13 de juny, del Consell, pel qual s'aprova el Reglament Orgànic i Funcional de la Presidència i la Conselleria de Presidència. Presidència i Agricultura, Pesca, Alimentació i Aigua (DOCV 7296, 16.06.2014), per l'article 28 de la Llei 5/1983, de 30 de desembre, del Consell (DOGV 138, 30.12.1983) i l'article 47.11 del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991 (DOGV 1588, 17.07.1991).  
  
  
ORDENE  
  
Primer. Convocatòria  
Convocar subvencions destinades a les confederacions, federacions i associacions veïnals de la Comunitat Valenciana que els permeta la realització d'activitats que fomenten la participació ciutadana.  
  
Segon. Bases  
S'aproven les bases per les quals es regix esta convocatòria, incloses com a annex I d'esta orde, i el model de sol·licitud per a les esmentades subvencions i documents relacionats, inclosos com a annex II.  
Tercer. Finançament  
Esta convocatòria de subvencions és realitzada pel procediment de tramitació anticipada d'expedients de gasto, i es finançarà a càrrec de l'aplicació pressupostària 76.02.00.643.74.0, línia T4053000, dels Pressupostos de la Generalitat per a l'exercici 2015, amb un crèdit màxim de 100.000 - (cent mil euros) i queda condicionada la concessió de les subvencions a l'existència de crèdit adequat i suficient en els pressupostos de l'exercici econòmic 2015, tot això de conformitat amb el que disposa l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gasto.  
  
  
Quart. Normativa  
En tot el no-previst en esta orde i en la normativa bàsica i la pròpia d'esta matèria, s'aplicarà la normativa no bàsica de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions i la resta de normativa vigent que se li aplique.  
  
  
Quint. Delegació de competències  
Es delega la persona titular de la direcció general competent en matèria de transparència i participació ciutadana per a l'exercici de la competència i perquè dicte les resolucions i instruccions necessàries per a l'aplicació i interpretació de les bases contingudes en esta orde, i també es delega esta per a la competència de dictar les corresponents resolucions de concessió o denegació de les subvencions, a què es referix esta convocatòria, i per incoar procediments de reintegrament i minoració de subvencions i per a les resolucions corresponents que posen fi a estos, així com per a les facultats d'incoar procediments sancionadors i d'imposar sancions.  
  
Sext. Entrada en vigor  
La present orde produirà efectes des de l'endemà de la seua publicació en el Diari Oficial de la Comunitat Valenciana.  
  
Contra el que disposa la present orde, que posa fi a la via administrativa, podrà interposar-se, potestativament, recurs de reposició davant del mateix òrgan que l'ha dictat, en el termini d'un mes comptador des de l'endemà de la publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC), i els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, tot això sense perjuí que els interessats puguen exercitar qualsevol altre que estimen procedent.  
  
En compliment de l'article 116.2 de la LRJAP-PAC, no pot simultaniejar-se la interposició del recurs potestatiu de reposició amb el recurs contenciós administratiu.  
  
València, 30 de desembre de 2014  
  
El conseller de Presidència, Agricultura, Pesca, Alimentació i Aigua  
i vicepresident del Consell  
JOSÉ CÍSCAR BOLUFER  
  
  
ANNEX I  
Bases de la convocatòria  
  
Primera. Objecte  
Estes bases tenen com a objecte regular la concessió de subvencions dirigides a confederacions, federacions i associacions veïnals de la Comunitat Valenciana per a:  
- Dissenyar i executar accions participatives generadores de formació, fomentar una major relació de les entitats veïnals amb el seu entorn, i facilitar la integració social i la formació.  
- Fomentar l'associacionisme com a forma de coordinació per a la defensa dels drets dels ciutadans i ciutadanes a través d'entitats veïnals.  
  
- Millorar la capacitat de les entitats veïnals per a desenrotllar el seu projecte associatiu i les activitats derivades, per mitjà de la transparència de les seues actuacions i el foment de la participació dels associats i associades en el dia a dia de l'entitat.  
- Fomentar la cooperació interassociativa o el treball en xarxa amb altres entitats per a aconseguir interessos comuns i l'optimització de recursos, mitjans i informació.  
  
Segona. Compatibilitat  
Les subvencions convocades per mitjà de la present convocatòria són compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.   
L'import de les subvencions regulades en esta convocatòria en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenrotllar pel beneficiari.  
  
Tercera. Beneficiaris  
1. Entitats que hi poden concórrer.  
Poden concórrer a la convocatòria que regulen estes bases les confederacions, federacions i associacions veïnals, de la Comunitat Valenciana que complisquen, a més dels requisits establits en les bases de la present convocatòria, els següents:  
a) Que en els seus estatuts quede arreplegat expressament el seu caràcter d'entitat veïnal i que, en el cas de les associacions, actuen de forma contínua en l'àmbit del seu barri.  
b) Estar inscrites en el Registre de Participació Ciutadana de la Comunitat Valenciana amb anterioritat a l'1 de gener de 2015.  
c) Estar inscrites en el Registre Nacional d'Associacions o en el Registre Autonòmic d'Associacions de la Comunitat Valenciana o en aquells registres especials establits per la normativa vigent.  
d) No estar incurses en les prohibicions que, per a obtindre la condició de beneficiaris de subvencions, establix l'article 13 de la Llei 38/2003, de 17 de novembre, General de Subvencions.  
e) Estar adaptades a l'àmbit d'aplicació de la Llei Orgànica 1/2002, de 22 de març, reguladora del dret d'associació.  
2. Entitats excloses:  
a) No poden concórrer a la convocatòria que regula les presents bases les associacions i federacions integrades en una federació o confederació que haguera sol·licitat subvenció en la present convocatòria per al mateix projecte presentat per la seua federació o confederació, o que siga un projecte finançat per estes últimes.  
b) Tampoc no podran beneficiar-se d'estes subvencions aquelles associacions, federacions i confederacions que tinguen subscrit conveni de col·laboració amb la Direcció General de Transparència i Participació Ciutadana, per a finançar el mateix projecte.  
c) Les entitats que no tinguen la consideració d'entitat veïnal quedaran automàticament excloses de la convocatòria, per haver una altra línia de subvenció destinada a estes.  
  
Quarta. Actuacions i gastos subvencionables i no subvencionables  
1. Actuacions i gastos subvencionables. Cada entitat sol·licitant presentarà un únic projecte, de manera individual o conjunta amb altres entitats, que incloga accions i activitats que promoguen la participació ciutadana, amb especial incidència en la problemàtica formativa i social, com ara:  
 Cursos de formació, seminaris, jornades, congressos o altres accions anàlogues en matèria de participació ciutadana, transparència, noves tecnologies, així com sobre tècniques de busca d'ocupació i foment de la inserció laboral.  
Accions d'assessorament als ciutadans del barri i realització d'estudis, materials informatius, de difusió, divulgatius, etc., com ara guies, butlletins, treballs o estudis d'investigació social en el seu àmbit territorial, relacionats amb les activitats esmentades.  
Accions anàlogues en matèria de transparència en l'àmbit veïnal.  
 Accions que fomenten l'accés i l'ús de les tecnologies de la informació i la comunicació entre la població en risc d'exclusió digital.  
  
Es consideraran gastos subvencionables aquells que de manera indubtable responguen a la naturalesa de l'activitat subvencionada, resulten necessaris i es realitzen i abonen en el termini establit per les bases reguladores de la subvenció.  
A estos efectes, seran subvencionables els gastos corrents i de personal que duga a terme l'entitat, necessaris per a la realització del projecte presentat. Entre estos gastos es poden incloure les nòmines del personal de la mateixa entitat, imputables a la realització del projecte, així com servicis exteriors, lloguer d'immobles, subministraments necessaris per a l'execució i difusió i material fungible d'oficina, amb els límits indicats en la base novena d'este annex I. En qualsevol cas, hauran de complir els requisits de l'article 31 de la Llei 38/2003, de 17 de novembre, General de Subvencions.  
Així mateix, seran subvencionables els gastos financers que resulten necessaris per a la realització del projecte, sempre que estiguen directament relacionats amb l'activitat subvencionada i resulten indispensables per a l'adequada preparació o execució d'esta.  
Les entitats sol·licitants podran executar els projectes a partir de l'1 de gener de 2015, fins a la data de justificació, sense esperar que la concessió de les subvencions es produïsca i sense que això prejutge la decisió que finalment s'adopte.  
2. Actuacions i gastos no subvencionables. Queden expressament excloses d'esta convocatòria les activitats recreatives (esportives, culturals, festives, gastronòmiques). Quan un projecte continga activitats recreatives com a complement de la seua realització, el seu cost no podrà excedir el percentatge inclòs en la base novena.  
No serà subvencionable la realització de projectes presentats per entitats ciutadanes diferents, quan s'aprecie identitat d'objecte entre estos.  
Així mateix, no seran objecte de subvenció els gastos d'adquisició de béns inventariables, els gastos produïts amb motiu de procediments judicials i els impostos, excepte els corresponents al pagament de les factures que ocasione l'activitat en els termes indicats en les bases.  
  
  
Quinta. Formalització de sol·licituds i termini de presentació  
1. La sol·licitud es presentarà en el termini de 15 dies hàbils, a comptar de l'endemà de la publicació de la convocatòria en el Diari Oficial de la Comunitat Valenciana, i es dirigirà a la Direcció General de Transparència i Participació Ciutadana de la Conselleria de Presidència i Agricultura, Pesca, Alimentació i Aigua (c/En Bou, 9-11, València 46313). També podrà presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
La sol·licitud també podrà presentar-se per via telemàtica en el portal de la Generalitat ?www.gva.es- accedint als apartats «Administració on line»-«Guia Prop». Les entitats que opten per esta modalitat hauran de disposar del certificat digital de l'entitat o del representant legal expedit per l'Agència de Certificació de la Comunitat Valenciana ACCV accedint a ?www.accv.es?.  
2. No podran obtindre la condició de beneficiàries les entitats en què concórrega alguna de les circumstàncies previstes en els apartats segon i tercer de l'article 13 de la Llei 38/2003, de 17 de novembre, General de Subvencions. A este efecte, l'entitat sol·licitant ha d'estar al corrent del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, circumstància que ha d'acreditar amb la presentació dels certificats corresponents emesos per l'Agència Estatal d'Administració Tributària, la Conselleria d'Hisenda i Administració Pública i la Tresoreria de la Seguretat Social, expressius d'estar al corrent en el compliment de les obligacions fiscals i amb la Seguretat Social, o bé autoritzant l'òrgan que tramita el procediment perquè puga accedir a les dades que obren en les diferents administracions.  
  
Així mateix, estaran exemptes de presentar estos certificats aquelles entitats que sol·liciten ajudes inferiors a 1.803,04 euros, segons el que disposa l'article tercer de l'Orde de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris de subvencions l'exigència prevista en l'article 47.7 del text refós de la Llei d'Hisenda Pública de la Generalitat.  
La justificació de les entitats de no estar incursos en les prohibicions per a obtindre la condició de beneficiari, contingudes en els apartats segon i tercer de l'article 13 de la Llei 38/2003, de 17 de novembre, General de Subvencions, es realitzarà per mitjà de la forma legalment o reglamentàriament establida.  
3. La sol·licitud (annex II, document núm. 1) formalitzada en tots els seus apartats i firmada pel representant legal degudament autoritzat, anirà acompanyada dels documents següents:  
a) Projecte presentat segons el model normalitzat (annex II, document núm. 2). Les dades no omplides en este formulari podran no ser tingudes en compte als efectes de la seua valoració.  
b) Memòria descriptiva de les activitats i projectes duts a terme per l'entitat durant l'exercici 2014.  
c) Model normalitzat de compromís de treball en xarxa, en el cas que el projecte presentat es realitze en col·laboració amb unes altres entitats veïnals (annex II, document núm. 3).  
d) Si el compte bancari de l'entitat sol·licitant no està donat d'alta en la Generalitat, o hagen de modificar-se les seues dades, haurà d'aportar-se, d'acord amb el que establix l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regulen la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat, la documentació següent:  
- Model de domiciliació bancària (annex II, document núm. 4), firmat pel representant de l'entitat beneficiària juntament amb els documents vàlids en dret que deixen constància fidedigna de la seua representació.  
- Acreditació de la titularitat del compte bancari, així com de l'IBAN, que s'assenyale en el model de domiciliació bancària.  
e) Declaració responsable de no incórrer en les prohibicions que per a obtindre la condició de beneficiaris de subvencions, establix l'article 13 de la Llei 38/2003, de 17 de novembre, General de Subvencions, i de no ser deutor de la Generalitat per reintegrament de subvencions (annex II, apartat E del document núm. 1).  
f) En el cas de federacions i confederacions hauran de presentar una llista actualitzada de les associacions federades i/o confederades.  
  
Sexta. Esmena  
D'acord amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no té els requisits i documents que s'assenyalen en esta base es requerirà l'interessat perquè, en un termini de deu dies hàbils, esmene la falta o acompanye els documents preceptius, amb indicació que, si així no ho fa, es considerarà que ha desistit de la seua petició prèvia resolució d'arxiu d'expedient, que haurà de ser dictada en els termes que preveu l'article 42 de la mencionada norma.  
  
Sèptima. Criteris per a la concessió  
1. La subvenció s'atorgarà de conformitat amb els principis d'objectivitat, igualtat, no discriminació, concurrència i publicitat, i es garantirà la transparència del procediment de concessió, d'acord amb la legislació bàsica estatal en matèria de subvencions. En tot cas, es valoraran la qualitat, la transparència, el benefici social dels servicis de les entitats veïnals sol·licitants, i la promoció de la inclusió dels principis de responsabilitat social en les seues declaracions, acords i reglaments.  
  
2. Per a la distribució de la dotació pressupostària de les presents bases se seguirà el procediment de concurrència competitiva prevista en l'article 22 de la Llei 38/2003, de 17 de novembre, General de Subvencions. Es tindrà en compte que el projecte presentat per cada entitat, entenent per projecte el conjunt de les activitats que es presenten estiguen o no relacionades entre estes, s'ajuste al màxim a les bases de la convocatòria, en especial la base quarta, punt segon, i als criteris que s'indiquen a continuació:  
A) Contingut i qualitat general de les activitats del projecte, fins a un màxim de 50 punts. Es tindran en compte els apartats següents en la valoració:  
  
a) El projecte inclou activitats i/o accions de formació destinades a la inserció laboral, la promoció de l'ocupació i l'adquisició d'habilitats professionals concretes per a la integració en el mercat laboral. Es puntuarà a més si les activitats de formació estan destinades a col·lectius amb dificultats per a adquirir una formació professional qualificada, fins a 16 punts.  
b) El projecte inclou activitats i/o accions que promouen el treball col·laboratiu i la participació en activitats voluntàries de socis i veïns del barri o zona d'acció de l'Associació, fins a 8 punts.  
  
c) El projecte inclou activitats i/o accions que promouen la transparència en l'execució del projecte i el funcionament i presa de decisions de l'entitat, fins a 8 punts.  
d) El projecte inclou un estudi detallat que justifique la necessitat del projecte, per a la qual cosa s'haja realitzat una anàlisi detallada dels beneficis d'executar el projecte presentat, així com de les circumstàncies que el recomanen, fins a 8 punts.  
e) El projecte inclou activitats i/o accions relacionades amb l'enfocament de gènere i qüestions mediambientals, fins a 5 punts.  
f) El projecte inclou activitats i/o accions relacionades amb el foment i implantació de l'ús de les TIC (tecnologies de la informació i el coneixement), fins a 5 punts.  
  
B) Impacte del projecte dins i fora de l'entitat, fins a 35 punts. En la valoració es tindrà en compte el següent:  
a) Repercussió social: es valorarà l'adequació de les activitats a les necessitats reals existents en el barri o col·lectiu a què es dirigixen, amb la finalitat d'integrar socialment barris o zones desfavorides, fins a 7 punts.  
b) L'organització i execució del projecte contribuïx a la millora del funcionament intern de l'entitat, i fomenta la transparència de la gestió, la participació directa dels associats en la presa de decisions i la captació de nous socis, fins a 7 punts.  
c) L'entitat que presenta el projecte té presència en les xarxes socials, amb comptes actius. Es comptarà un punt per cada xarxa social, fins a 6 punts.  
d) L'entitat que presenta el projecte té pàgina web pròpia, i els seus continguts complixen amb criteris de transparència en la informació i foment de la participació ciutadana, fins a 5 punts.  
e) L'entitat ha captat altres recursos, econòmics o d'una altra naturalesa - locals, mobiliari, equipament informàtic,?-- per a dur a terme el projecte, fins a 5 punts.  
f) L'entitat ha col·laborat amb una altra entitat per mitjà del treball en xarxa per a realitzar el projecte, fins a 5 punts.  
  
C) Qualitat de les activitats programades i executades durant 2014, fins a 15 punts. En la valoració es tindran en compte totes les activitats realitzades en l'exercici anterior.  
  
3. Les entitats sol·licitants hauran d'obtindre en la valoració un mínim de 50 punts per a superar la fase de valoració i obtindre subvenció.  
  
Octava. Resolució  
1. L'òrgan instructor del procediment és la Direcció General de Transparència i Participació Ciutadana, i es delega la persona titular de la Direcció General de Transparència i Participació Ciutadana, a proposta d'una comissió avaluadora integrada per dos vocals designats per esta i per la persona titular del Servici de Participació Ciutadana de la Conselleria de Presidència i Agricultura, Pesca, Alimentació i Aigua, que la presidirà, per a la competència de dictar la resolució de concessió de les subvencions.  
La Comissió Avaluadora se sotmetrà, quant al seu règim de funcionament, a allò que s'ha disposat per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
La Comissió, després de la valoració de les sol·licituds admeses, elaborarà una proposta de resolució provisional en què es concrete el resultat de l'avaluació tenint en compte els criteris de concessió i les disponibilitats pressupostàries. En este informe s'indicaran les entitats sol·licitants per a les quals es proposa la concessió, la puntuació obtinguda en la valoració provisional, les actuacions a subvencionar i la quantia de la subvenció a concedir.  
2. Quan l'import de la subvenció de la proposta de resolució provisional siga inferior al que consta en la sol·licitud presentada, es podrà instar el beneficiari perquè reformule la sol·licitud per a ajustar els compromisos i les condicions a la subvenció atorgada, de conformitat amb l'article 27 de la Llei General de Subvencions. Si no la reformula, l'entitat haurà de justificar pel total del projecte presentat. La proposta de resolució provisional es notificarà als interessats, i se'ls donarà un termini de deu dies hàbils per a la reformulació.  
3. Una vegada que la sol·licitud meresca la conformitat de la Comissió, la proposta de resolució definitiva serà elevada a la persona titular de la Direcció General de Transparència i Participació Ciutadana, qui dictarà una resolució en què fixe expressament la quantia de la subvenció concedida, la puntuació definitiva obtinguda i les activitats a justificar.  
El termini màxim per a resoldre i notificar les sol·licituds serà el de sis mesos comptats a partir de l'endemà de la publicació de la present convocatòria en el Diari Oficial de la Comunitat Valenciana, transcorregut el qual sense que haja recaigut una resolució expressa, podran entendre's aquelles desestimades, de conformitat amb l'art. 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.  
La resolució per la qual es concedisquen o deneguen les subvencions es publicarà en el Diari Oficial de la Comunitat Valenciana i en el tauler d'anuncis de la Conselleria de Presidència i Agricultura, Pesca, Alimentació i Aigua, d'acord amb l'article 59.6, apartat b, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Tota alteració de les condicions tingudes en compte per a la concessió de la subvenció i l'absència d'informació sobre l'entitat sol·licitant podran donar lloc a la modificació de la resolució de concessió.   
  
L'eficàcia de la concessió de la subvenció quedarà supeditada al compliment dels termes i les condicions de la concessió.  
  
Novena. Quantia de l'import de la subvenció  
La quantia de les subvencions serà determinada per mitjà del procediment següent: se sumarà el total dels punts de tots els projectes que han aconseguit la puntuació mínima exigible. S'assignarà un valor a cada punt, que inicialment serà de X - per punt, dividint l'import total de la convocatòria pel nombre de punts. Eixe valor individual es multiplicarà pels punts de cada projecte i s'obtindrà la subvenció concedida a cada u. Si el càlcul dóna quantitats superiors a les sol·licitades per algun dels projectes, les quantitats sobrants se sumaran i tornaran a repartir-se entre els altres projectes en proporció a la seua puntuació.  
  
La Comissió, a la vista dels expedients, determinarà una distribució econòmica diferenciada, i destinarà el 60 % a les confederacions i federacions veïnals i el 40 % a les associacions veïnals.  
No obstant això, una mateixa entitat no podrà obtindre una subvenció la quantia de la qual siga superior als màxims següents:  
Per al cas de confederacions i federacions: 18.000 euros  
Per al cas d'associacions: 8.000 euros  
Podrà subvencionar-se cada entitat del total concedit fins a un màxim del 60 %, per a gastos de nòmines de personal de la mateixa entitat, fins a un 75 %, per als gastos derivats de la implantació i l'ús de noves tecnologies, fins a un 60 %, per als gastos de funcionament (electricitat, aigua, telèfon, neteja de la seu, manteniment d'equips, etc.), i fins a un màxim d'un 5 % per als gastos complementaris arreplegats en la base quarta punt dos.  
  
Deu. Forma de pagament  
El pagament s'efectuarà una vegada realitzada la justificació de la subvenció per part de l'entitat beneficiària, de conformitat amb el que disposa el text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat.  
  
Onze. Justificació de la subvenció  
1. Per a efectuar el pagament, els beneficiaris de la subvenció s'hauran d'ajustar als requisits i les formes d'acreditació establides en els articles 30 i 31 de la Llei 38/2003, de 17 de novembre, General de Subvencions, i en tot cas hauran de presentar la documentació següent:  
  
- Certificat de justificació del gasto (annex II, document núm. 5).  
- Relació detallada dels gastos ocasionats pel projecte objecte de subvenció, amb identificació del creditor i del concepte de gasto, import, data d'emissió i relació amb les activitats i objectius del projecte.  
- Factures originals relatives als gastos realitzats, així com, si és el cas, la documentació acreditativa del seu pagament. Les factures hauran de complir els requisits establits en el Reial Decret 1619/2012, de 30 de novembre, pel qual s'aprova el Reglament pel qual es regulen les obligacions de facturació (BOE 289, d'1.12.2012). Les entitats que hagen realitzat el projecte en xarxa hauran de justificar les aportacions realitzades a la resta d'entitats participants en el projecte en relació amb la subvenció concedida.  
- Memòria tècnica detallada de les activitats realitzades efectivament/materialment i que han sigut subvencionades que haurà de ser desenrotllada segons els epígrafs següents:  
a) Dades de l'entitat sol·licitant: nom i NIF.  
b) Títol del projecte.  
c) Treball en xarxa: entitats participants, àrees de responsabilitat, pressupost assignat.  
d) Activitats realitzades, en què es detallen: nom, dates de realització, lloc, horari, nombre d'hores, nombre de participants, materials utilitzats, persona responsable, descripció de com s'ha dut a terme.  
  
e) Difusió del projecte: descripció del pla de difusió en què es detallant les dates de realització i les accions utilitzades.  
f) Avaluació del projecte:  
- Descripció dels resultats obtinguts.  
- Descripció de la relació entre els resultats obtinguts i les necessitats prèvies.  
- Anàlisi del grau de compliment dels objectius plantejats.  
- Descripció de la incidència dels resultats sobre el foment de la participació ciutadana.  
- Aplicació dels resultats per a la posada en marxa de futurs projectes o la millora en la gestió d'estos.  
g) Aportació del material gràfic (fullets, cartells, tríptics), fotografies de les activitats o material utilitzat en l'avaluació (qüestionaris, informes de resultats), llistat d'assistents i altres que es consideren oportuns.  
  
En la justificació de les retribucions de personal laboral contractat, junt amb els corresponents fulls de salaris, s'hauran d'adjuntar els documents de cotització a la Seguretat Social preceptius.  
2. La justificació anirà dirigida a la Direcció General de Transparència i Participació Ciutadana (c/ En Bou 9-11. 46962 València), i haurà de presentar-se fins al 31 d'octubre de 2015 inclusivament, a l'efecte de poder lliurar-se les quantitats corresponents. També podrà presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Dotze. Obligacions dels beneficiaris  
Les entitats beneficiàries de la subvenció hauran de complir les obligacions següents:  
a) L'activitat que fonamenta la concessió de la subvenció ha d'estar executada i realitzat el seu pagament abans de la finalització del termini de justificació.  
b) Acreditar davant de l'entitat concedent la realització de l'activitat, així com el compliment dels requisits i les condicions que determinen la concessió o gaudi de la subvenció.  
c) Conservar els documents justificatius de l'aplicació dels fons rebuts inclosos els documents electrònics, mentres puguen ser objecte de les actuacions de comprovació i control.  
d) Sotmetre's a les actuacions de comprovació i control financer que corresponen a la Intervenció General en relació amb la subvenció concedida, així com a les actuacions de comprovació que haja d'efectuar la Conselleria de Presidència i Agricultura, Pesca, Alimentació i Aigua en relació amb l'objecte i la destinació de la subvenció concedida.  
  
e) Comunicar a la Conselleria de Presidència i Agricultura, Pesca, Alimentació i Aigua, a través de la Direcció General de Transparència i Participació Ciutadana, l'obtenció d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en la present convocatòria. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
f) Justificar, davant de la Direcció General de Transparència i Participació Ciutadana, la subvenció en els termes i terminis previstos en les presents bases.  
g) Donar a conéixer de manera inequívoca que es tracta d'una acció subvencionada per la Generalitat, a través de la Conselleria de Presidència i Agricultura, Pesca, Alimentació i Aigua. A este efecte, hauran d'incorporar en tot el material imprés que es derive de les activitats objecte de la present orde el logotip de la Conselleria de Presidència i Agricultura. Pesca, Alimentació i Aigua, per a la qual cosa hauran de sol·licitar obligatòriament l'autorització prèvia amb la suficient antelació. El logotip en vigor serà facilitat a les entitats beneficiàries per la Direcció General de Transparència i Participació Ciutadana.  
h) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions, i en la base dotze d'esta orde.  
i) Trobar-se al corrent en el compliment de les seues obligacions tributàries i davant de la Seguretat Social, i haurà d'acreditar dit extrem amb anterioritat a dictar-se la proposta de resolució de concessió de la present convocatòria, així com en els processos de justificació de l'ajuda concedida, en cas de no haver atorgat l'autorització a què fa referència l'apartat 3 de la base quarta de la present convocatòria.  
  
j) Quantes altres obligacions establix l'article 14 de la Llei 38/2003, General de Subvencions.  
  
Tretze. Minoració, anul·lació i reintegrament de la subvenció   
1. Es reduirà proporcionalment la subvenció en cas que la justificació dels gastos realitzats no arribe a la quantia atorgada, així com quan havent-se subvencionat una part del cost total de l'activitat, no es justifique l'import total del gasto que suposa el desenrotllament de la dita activitat.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret de l'audiència de l'interessat.  
3. En els casos previstos en l'article 37 de la Llei General de Subvencions, els beneficiaris hauran de reintegrar la totalitat o una part de la quantitat percebuda més els corresponents interessos de demora.  
En estos casos s'incoarà l'expedient oportú que, amb audiència prèvia de l'interessat, serà resolt per la persona titular de la Direcció General de Transparència i Participació Ciutadana.  
4. El falsejament o l'ocultació de dades i documents, ja que afecten substancialment la concessió i lliurament de fons públics, donarà lloc a l'exigència de responsabilitats tant en l'orde administratiu com en el jurisdiccional competent.  
5. La Conselleria de Presidència i Agricultura, Pesca, Alimentació i Aigua es reserva el dret a realitzar quantes inspeccions tècniques i administratives es consideren necessàries a fi de conformar la correcta execució de l'actuació subvencionada.  
  
  
ANNEX II  
Relació de documents  
  
Document núm. 1: sol·licitud de subvenció.  
Document núm. 2: formulari de presentació del projecte.  
Document núm. 3: formulari de treball en xarxa.  
Document núm. 4: domiciliació bancària.  
Document núm. 5: certificat de justificació del gasto.